
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 11.09.2012                                                                                                                                                                                                                                  PL-x 286/2012


     R A P O R T  
       asupra proiectului de Lege privind aprobarea Ordonanţei de urgenţă a Guvernului nr.23/2012 pentru modificarea şi completarea Legii nr.303/2004 privind statutul judecătorilor şi  procurorilor, precum şi pentru prorogarea termenului prevăzut la art. III din Titlul XVI al Legii nr. 247/2005 privind reforma în domeniul proprietăţii şi justiţiei, precum şi unele măsuri adiacente

În temeiul dispoziţiilor art. 95 şi 115 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.23/2012 pentru modificarea şi completarea Legii nr.303/2004 privind statutul judecătorilor şi  procurorilor, precum şi pentru prorogarea termenului prevăzut la art. III din Titlul XVI al Legii nr. 247/2005 privind reforma în domeniul proprietăţii şi justiţiei, precum şi unele măsuri adiacente, trimis cu adresa nr. PL-x 286 din                3 septembrie 2012, înregistrată sub nr.31/621 din 4 septembrie 2012.

Potrivit dispoziţiilor art. 75 din Constituţia României, republicată, şi ale art.92 alin. (8) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este prima Cameră sesizată. 

Consiliul Legislativ a avizat favorabil proiectul de ordonanţă de urgenţă, conform avizului nr. 441 din 5 iunie 2012.
Proiectul de lege are ca obiect de reglementare aprobarea Ordonanţei de urgenţă a Guvernului nr.23/2012, pentru modificarea şi completarea Legii nr.303/2004 privind statutul judecătorilor şi  procurorilor, precum şi pentru prorogarea termenului prevăzut la art. III din Titlul XVI al Legii nr. 247/2005 privind reforma în domeniul proprietăţii şi justiţiei, precum şi unele măsuri adiacente, în scopul asigurării posibilităţii organizării în bune condiţii a concursului de promovare în funcţia de judecător la Înalta Curte de Casaţie şi Justiţie, având în vedere necesitatea asigurării funcţionării corespunzătoare a acestei instanţe, pentru respectarea duratei rezonabile a procedurilor judiciare şi asigurării celerităţii actului de justiţie.

Ordonanţa de urgenţă vizează şi prorogarea termenului prevăzut la art. III din Titlul XVI din Legea nr.247/2005, cu modificările şi completările ulterioare, având în vedere imposibilitatea finalizării procedurilor de achiziţionare a echipamentelor audio-video necesare punerii în aplicare a prevederilor art. 13 din Legea nr.304/2003 privind organizarea judiciară, republicată, cu modificările şi completările ulterioare, referitoare la înregistrarea prin mijloace audio-video a şedinţelor de judecată.
   În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă susmenţionată, în şedinţa din 11 septembrie 2012. 
   La dezbaterea acestui proiect de lege a participat, în calitate de invitat, din partea Ministerului Justiţiei, domnul Florin Aurel Moţiu – secretar de stat. 

   În urma examinării iniţiativei legislative şi a opiniilor exprimate de către membrii Comisiei şi de către invitat, s-a hotărât, cu unanimitate de voturi, să supună plenului Camerei Deputaţilor, spre dezbatere şi adoptare, proiectul de Lege privind aprobarea Ordonanţei de urgenţă a Guvernului nr.23/2012 pentru modificarea şi completarea Legii nr.303/2004 privind statutul judecătorilor şi  procurorilor, precum şi pentru prorogarea termenului prevăzut la art. III din Titlul XVI al Legii nr. 247/2005 privind reforma în domeniul proprietăţii şi justiţiei, precum şi unele măsuri adiacente, în forma prezentată de iniţiator.
   Din numărul total de 23 de membri ai Comisiei juridice, de disciplină şi imunităţi au participat la dezbateri 17 de deputaţi.

   În raport cu obiectul şi conţinutul său, proiectul de lege face parte din categoria legilor organice. 

                                 PREŞEDINTE,                                   SECRETAR,                                                                 

                                 Daniel BUDA                             Gabriel ANDRONACHE

                Şef serviciu,

          Nicoleta Grecu

